Et længere skadesforløb venter forude for fløjspilleren Buster Juul, der pådrog sig en ny knæskade i den afsluttede træning før opgøret mod GOG.

I sidste uge kiggede Buster Juul frem mod et comeback for Aalborg Håndbold efter et længere skadesforløb. Fløjspilleren skulle have været på banen mod GOG lørdag, men fredag blev der kastet grus i maskineriet. Buster Juul blev i et sammenstød med en holdkammerat knæskadet igen - og mandag kom det frem, at han er ude af spillet i op mod otte uger. Direktør i Aalborg Håndbold Jan Larsen har dog handlet hurtigt og sikret sig en gardering til Sebastian Barthold på venstrefløjen. Løsningen bliver at tilknytte 30-årige Andreas Væver på en kontrakt for resten af sæsonen. - I løbet af januar fik vi et rigtig godt indtryk af Andreas, og den oplevelse var heldigvis gensidig, så der var ikke meget betænkningstid for begge parter, inden vi fik en aftale på plads. Andreas er en dygtig og rutineret spiller med mange års erfaring fra toppen af dansk håndbold, så vi er ikke i tvivl om, at han vil være en fuldgod erstatning, lyder det fra Jan Larsen. En chance man ikke siger nej til Andreas Væver har trænet med Aalborg Håndbold hele januar og spillede med i holdets to testkampe. Han kommer til Aalborg med klubber som Skanderborg-Aarhus samt KIF Kolding på CV'et - og kunne ikke sige nej, da Jan Larsen kom med tilbuddet om en plads i Aalborg-truppen. - En chance som denne for at spille for Danmarks førende klub siger man ikke nej til. Jeg glæder mig meget til at blive en del af truppen og vil gøre mit bedste for, at vi kan fortsætte de gode takter i både HTH Herreligaen og i Champions League, lyder det fra Andreas Væver. Aalborg Håndbold vandt lørdag topbraget mod GOG og fører lige nu grundspillet i ligaen. På torsdag venter næste opgave i Champions League, når Pick Szeged fra Ungarn kommer til Aalborg.